ออมสิน เปิดสินเชื่อ GSB ReOpen เฟส 2 วงเงิน 3,000 ล้าน หนุนท่องเที่ยว
ออมสิน เปิดสินเชื่อ GSB ReOpen เฟส 2 วงเงิน 3,000 ล้านบาท หนุนท่องเที่ยวขับเคลื่อนเศรษฐกิจไทย กู้สูงสุดรายละไม่เกิน 5 ล้านบาท ดอกเบี้ยคงที่ปีแรก 3.99% ปลอดชำระเงินต้น 2 ปี ผ่อนนานสูงสุด 10 ปี หลัง สินเชื่อ Soft Loan Re-Open ได้รับความสนใจเป็นจำนวนมาก
23 เม.ย. 2566

นายวิทัย รัตนากร ผู้อำนวยการธนาคารออมสิน เปิดเผยว่า จากผลสำเร็จของการปล่อยสินเชื่อ Soft Loan Re-Open วงเงิน 5,000 ล้านบาท เมื่อเดือนกุมภาพันธ์ 2566 ที่ผ่านมา ซึ่งได้รับความสนใจจากผู้ประกอบการเป็นจำนวนมาก ส่งผลให้วงเงินโครงการได้หมดลงในเวลาอันรวดเร็ว แต่ลูกค้ายังมีความต้องการใช้สินเชื่ออย่างต่อเนื่องสะท้อนภาพการท่องเที่ยวและกลไกเศรษฐกิจมีแนวโน้มดีขึ้น ที่หลายภาคส่วนต้องช่วยกันผลักดันขับเคลื่อน ดังนั้น ธนาคารออมสินจึงเปิดโครงการสินเชื่อ GSB ReOpen ธุรกิจโรงแรม และ Supply Chain ของโรงแรม (เฟส 2) อีก 3,000 ล้านบาท ต่อเนื่องทันที โดยเปิดให้ยื่นกู้ได้แล้วตั้งแต่บัดนี้เป็นต้นไป จนถึงวันที่ 30 ธ.ค.2566 ที่ธนาคารออมสินทุกสาขาทั่วประเทศโครงการสินเชื่อ GSB ReOpen ธุรกิจโรงแรม และ Supply Chain ของโรงแรม (เฟส 2) วงเงิน 3,000 ล้านบาท สำหรับผู้ประกอบการธุรกิจโรงแรม และ Supply Chain ของโรงแรม ร้านอาหาร และกลุ่มผู้ประกอบการที่มีเอกลักษณ์หรืออัตลักษณ์ของท้องถิ่น ให้กู้เพื่อนำเงินไปปรับปรุงซ่อมแซมสถานประกอบกิจการ จัดซื้อเครื่องมืออุปกรณ์ ลงทุนในทรัพย์สินถาวร หรือเป็นเงินทุนหมุนเวียนในกิจการ สำหรับผู้ประกอบการ SMEs ที่เป็นบุคคลธรรมดา และนิติบุคคลที่มีบุคคลสัญชาติไทยถือหุ้นเกิน 50% ของทุนจดทะเบียน 
โดยให้วงเงินกู้สูงสุดรายละไม่เกิน 5 ล้านบาท และมีระยะเวลากู้ถึง 10 ปี สามารถใช้หลักทรัพย์ค้ำประกันได้เต็มวงเงินกู้ หรือเลือกใช้ทั้งหลักทรัพย์และ บสย. (บรรษัทประกันสินเชื่ออุตสาหกรรมขนาดย่อม) ร่วมกันค้ำประกันก็ได้ อัตราดอกเบี้ยคงที่ปีแรก 3.99% ต่อปี ปีที่ 2 เป็นต้นไป MLR ต่อปี และ MLR + 1.00% ต่อปี ตามประเภทหลักประกัน (MLR = 6.650%) และให้ปลอดชำระเงินต้นได้นานถึง 2 ปี